google/wiki40b huggingface dataset:
Norske Selskab (1818)

Norske Selskab er en selskapsklubb etablert i Christiania i 1818. Foreningen tok sitt navn fra det tidligere Norske Selskab som fantes i København fra 1772 til 1813. I 1885 reiste den et monument over Wessel på Wessels plass. 
Klubben holder til i og eier Akersgata 18 i Oslo. Den ledes av Carl Christian Gilhuus-Moe. Til en hver tid er det bare 1000 menn som er medlemmer. Ventelisten er på noen hundre navn og de fleste står der i mange år. Søkere må anbefales av to medlemmer og må være en «god nordmann». Makt og penger hjelper, men også personer fra kulturlivet aksepteres. Men ingen kvinner.
Yaşar Kemal

Bakgrunn

Kemals foreldre var fattige kurdere som kom fra Van under første verdenskrig. I den fattige landsbyen Hemite, der han ble født, var familien hans de eneste kurderne, slik at Kemal lærte tyrkisk bedre enn kurdisk. Han skrev da også sine bøker på tyrkisk. Han var det eneste av landsbyens barn som lærte å lese.
Kemal mistet et øye i samband med en fåreslakt, og hans far ble myrdet av sin fostersønn da Yasar var fem år. Disse traumatiske hendelser førte til at han fikk talebesvær, som bestod til han var tolv år gammel.
Svegssjön

Svegssjön er en innsjø i Härjedalen i Sverige. Den har navn etter den nærliggende byen Sveg. Svegssjön er en kraftverksdam som oppsto da Ljusnan, Veman og Härjeån ble oppdemt i 1975. Innsjøen har et areal på ca. 60 km² og høyden varierer mellom 358 og 369 meter over havet.
Det finnes to kraftverk i direkte tilslutning til sjøen. Det største anlegget, som omfatter selve Svegdammen, ligger i nærheten av Sveg. Det mindre kraftverket, som ble bygget allerede i 1919, ligger ved Kvarnforsen i Härjeån, der denne munner ut i Svegssjön. Anlegget ble bygd om i 1966 og 2006, og eies av Härjeåns Kraft AB.
Coprinisphaeridae

Utseende og levevis

Gruppen omfatter fossile gjødselballer laget av biller. De finnes vanligvis som harde, hule kuler uten innhold.

Utbredelse

Slike fossile gjødselbiller er funnet over store deler av verden. Disse ballene er vanligvis ikke særlig gamle, noen har blitt datert til Pleistocen.
Urge

Innhold

Ifølge produktets emballasje
Vann, 11 % sukker, 2 % maltodextrin, kullsyre, aromaer, surhetsregulerende middel (E330 og E331), appelsinråsaft, (konserveringsmiddel (E202)), koffein, antioksidant (E300), farge (E160a), stabilisator (E410)
En 0,5 l flaske Urge inneholder 14,5 mg koffein.
Pseudothyrea

Utseende

En nokså stor (ca. 25 millimeter), noe bred praktbille. Pronotum var rundet, dekkvingene noe tilspissede med punktrader i alle fall i spissen.

Utbredelse

Slekten ble beskrevet basert på et eksemplar fra Solnhofen i Tyskland.
Runebergstårta

Runebergstårta (finsk: runebergintorttu) er et bakverk som spises på Runebergsdagen den 5. februar i Finland. Kaken har fått sitt navn etter Finlands nasjonalskald Johan Ludvig Runeberg, og det påstås at Runeberg selv satte stor pris på dette bakverket.

Innhold

Deigen har, foruten hvetemel inneholdt strøbrød eller kakesmuler samt malt mandel. Disse ingredienser ses også i de fleste av nåtidens oppskriftsvarianter. Noen stenker kakene med rom, andre med punsj. Noen fyller dem med syltetøy, andre ikke.
Adventkirken Betel

Adventkirken Betel er en kirke i Oslo, og tilhører kirkesamfunnet Syvendedags Adventistkirken. Kirken ligger i Akersgata 74, og var opprinnelig et kurbad, bygget i perioden 1885 til 1927.
Trikinslekten

Symptomer

Trikiner forårsaker store muskelsmerter og høy feber.  Det finnes ingen effektiv medisin. I våre dager forekommer trikiner i svin meget sjelden, men fortsatt blir det tatt prøve av hver eneste gris som slaktes ved norske slakterier.
Nabucco

Nabucco er en opera i fire akter av Giuseppe Verdi med en italiensk libretto av Temistocle Solera, basert på en bibelsk historie (2. Kong. 24f) og et skuespill fra 1836 av Auguste Anicet-Bourgeois og Francis Cornue. Nabucco var Verdis tredje opera; den fikk urpremiere i 1842. Enda den regnes i perioden som Verdi selv kalte «Årene på galeien», der han produserte 16 operaer fortløpende mellom 1839 (Oberto, Conte di San Bonifacio) og 1850 (Stiffelio), ble den en stor suksess.
Den var med på å befeste Verdis rykte som operekomponist, især hans slavekor, der de jødiske slavene synger «Va' pensiero, sull'ali dorate» («Flyv, tanke, på gyldne vinger»). Sangen, som utvilsomt ble den mest populære, handler om et folk som savner sitt hjemland. Den fikk ingen aktiv rolle i selve samlingen av Italia, men raskt etterpå ble den et symbol på det samlede Italia.
Operaen handler om jødenes lidelse mens de blir angrepet, bekjempet og kastet ut av sitt hjemland av kong Nebukadnesar II (Nabucco på italiensk). Den historiske bakgrunnen er bakteppet på et romantisk og politisk plott. I korte trekk er Ismaele, nevenen av kongen av Jerusalem, forelsket i Fenena, Nabuccos datter fra tiden Ismaele var gissel. Imidlertid er også Fenenas storesøster, Abigallie, også forelsket i Ismaele, og når hun oppdager dem, truer hun med å fortelle faren om at Fenena er en forræder, mens hun lover å tale på israelernes vegne til Nabucco om Ismaele velger henne i stedet. Ismaele velger Fenena, og Abigallie sverger hevn. Ismaelle griper inn da Nabuccos menn erobrer byen og jødene truer med å drepe Fenena om de ikke lover ikke å ødelegge tempelet. Ismaele griper inn, og dermed mister jødene sitt forhandlingskort og Nabuccos menn ødelegger tempelet. Ismaele anses som en forræder.
Fenena får ansvaret for jødene av Nabucco, og i hans fravær slipper hun dem fri. Abigallie blir utnyttet av Ba'als yppersteprest, som vil ha henne som ny hersker, og de starter et rykte om at Nabucco er død og at hun er neste i rekken. Fenena, med kronen, drar til jødene for å hjelpe Ismaele, som er i ferd med å dømmes av jødene. Hun har konvertert til jødedommen. Abigallie krever kronen fra Fenena, men da kommer Nabucco inn selv. Han erklærer rasende ikke bare at han er konge, men også gud. Dette protesterer Zaccaria på, og dermed dømmes jødene til døden. Zaccaria sverger hevn, og et tordenskrall skremmer Nabucco, som mister kronen. Abigallie plukker den opp, og blir dronning av Babylon. Da hun ber den sinnsforvirrede Nabucco om å signere sin datter Fenenas dødsdom, innrømmer han at hun ikke er ektefødt, og leter etter bevisene. Abigialle har allerede bevisene, og hun latterliggjører sin far.
Faren, knust, lover å bygge opp Jerusalems tempel og konvertere til jødedommen om hans datter blir frigitt. Deretter får han tilbake sinnstilstanden sin og styrken sin og hevner seg på sine fiender. Han stopper også henrettelsen av jødene og lover å rive ned alle templer til Baal (de forsvinner i det han sier det). Abigialle kommer inn med soldater rundt seg, men hun har tatt gift og ber om tilgivelse fra Fenena før hun dør. Alle samles om en lovsang til Jehova.
Silometopus ambiguus

Utseende

Silometopus ambiguus er en liten edderkopp. Kroppen er todelt i en bakkropp (abdomen) og en forkropp (prosoma eller cephalothorax). Forkroppen er bredt oval, litt flat og forholdsvis liten. Bakkroppen hos hunnen er stor og kuleformet. Avstanden fra det fremste øyet til hodets fremkant er forholdsvis stor, mye mer enn to ganger øyets diameter.
Artene i denne slekten er ganske like hverandre, samtidig som de kan være fargevariable av utseende. For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.
Dyssomni

Behandling

Generelt er det to hovedtyper for behandling, og de to kan være kombinerte: psykologiske tiltak (søvnhygenisk rådgivning eller kognitiv-atferdsmessig) og medikamentelle / farmakologiske tiltak. I situasjoner med akutte plager, som ved sorgreaksjon, kan farmakologiske tiltak være mest aktuelt. Ved primær insomni bør initiell innsats være psykologisk basert. I forhold til langvarige dyssomnier vil det ved medikamentell behandling for flere søvnmedikamenter være problematisk at pasienten utvikler økt tolerense, og i noen tilfeller avhengighet, for søvnmedikamentet. Ellers vil behandlingen være avhengig av årsaken til forstyrrelsen.
Man kan søke hjelp for søvnvansker hos fastlege, eventuelt psykolog eller psykiater. Ved alvorlige eller langvarige dyssomnier som ikke lar seg behandle effektivt i vanlig hjelpeapparat kan man søke hjelp ved spesialiserte søvnklinikker.
Sar-El

Sheruit Le’Israel, forkortet Sar-El («tjeneste for Israel»), er en israelsk stiftelse som i nært samarbeid med det israelske forsvaret organiserer programmer for frivillig arbeid i det israelske forsvaret. Hvert år arbeider ca. 5 000 frivillige fra hele verden i IDF. Arbeidet som frivillig er ikke betalt, og er aldri i stridende avdelinger. Frivillige arbeider fortrinnsvis i vedlikeholds- og logistikkavdelinger i forsvaret. Vanligvis varer programmene 3 uker, men det er muligheter for både kortere og lengre opphold. Frivillige får fri kost og losji, men må selv betale for reisen til Israel. For å delta må du være minst 17 år (eller 15 sammen med foreldre) og ved god fysisk helse.

Historie

Sar-El ble etablert sommeren 1982 av general Aharon Davidi (tidligere sjef for forsvarets fallskjerm- og infanterikorps). Som resultat av kampene i Libanon med påfølgende innkalling av reservemannskap, var det akutt mangel på arbeidskraft i kibuttzer på Golan ut over i 1982, og innhøstingen var i fare. Davidi klarte i løpet av få uker å skaffe 650 frivillige til å arbeide med innhøstingen på Golan. Disse første frivillige følte sterkt for at det skulle være mulighet for å hjelpe Israel på denne måten også i fremtiden, og våren 1983 ble «Sar-El – nasjonalt prosjekt for frivillige for Israel» formelt dannet som en ikke-politisk og ikke-kommersiell organisasjon. Siden den gang har frivillige fra hele verden deltatt i Sar-Els programmer på vedlikeholds- og logistikkbaser i forsvaret. Sar-El er i dag representert i ca. 30 land (herunder Norge). Hovedtyngden av frivillige i Sar-El kommer fra USA og Frankrike.

Legal status

Frivillig i IDF gjennom Sar-Els programmer bærer forsvarets vanlige arbeidsuniform, men med Sar-Els blå og hvite merker på skulderen. Frivillige i Sar-El er ikke soldater. De er ikke en del av det israelske forsvaret, og er ikke lønnet eller vervet personell. Det er således ikke i strid med norsk lovgivning å arbeide som frivillig i IDF gjennom Sar-El.
Forvaltningspolitikk

Forvaltningspolitikk betegner politikkområdet som dreier seg om overordnede spørsmål knyttet til organisering, styring, ledelse og samarbeid innenfor den offentlig forvaltningen, inkludert felles administrative og tekniske løsninger. Offentlig sektor omfatter staten, fylkeskommunene og kommunene, men begrepet forvaltningspolitikk brukes oftest i tilknytning til statsforvaltningen.
Selv om forvaltningspolitikk skiller seg fra annen politikk ved at den er rettet innover mot det administrative apparatet, så er de overordnede målene forvaltningseksterne. Forvaltningspolitikken er et virkemiddel for å ivareta verdier som demokratisk politisk styring, rettssikkerhet i offentlig myndighetsutøvelse, og effektiv ressursbruk og måloppnåelse. Den er også tverrsektoriell, dvs. den gir allmenne retningslinjer for utforming av forvaltningen på tvers av departementssektorer.
Kjernen i forvaltningspolitikken er å fastlegge mål og videreutvikle virkemidler for en god forvaltning.

Perspektiver på forvaltningspolitikk

Det finnes et smalt og et bredt perspektiv på forvaltningspolitikk. Innenfor det første perspektivet ser man på forvaltningen som et redskap for å utøve sektorpolitikk og yte tjenester. Samtidig skal den sørge for at politikkutviklingen er samordnet og tjenesteytingen er tilpasset brukernes behov på tvers av tradisjonelle sektorgrenser. Et bredere perspektiv på forvaltningspolitikken ser også forvaltningen som en integrert del av et politisk system. Forvaltningens utforming blir da viktig også for å ivareta verdier som demokrati, deltakelse, åpenhet, tilgjengelighet, rettssikkerhet, partipolitisk nøytralitet og faglig uavhengighet. Forvaltningspolitikken skal aktivt bidra til å oppfylle og vedlikeholde disse verdiene.
I begge disse perspektivene vil det normalt være bred konsensus om mål som styrbarhet, effektivisering, deltakelse, åpenhet osv. Virkemidlene man bruker vil det også være enighet om, men kanskje med noe ulik vektlegging.
Rally Finnskog Norway

Rally Finnskog Norway, tidligere kalt Finnskog Vinterrally og også kjent som Finnskogrally, er et vinterrally som har blitt arrangert på Finnskogen siden 1982. I 2006 og 2007 hadde rallyet en pause grunnet fokuset på Rally Norway, som har fått VM-status og spenner over en større del av innlandet. Rally Finnskog Norway returnerer i 2008 som en runde i Norgesmesterskapet i rally. Det er KNA Kongsvinger som står bak rallyet.

Historie

Første gang rallyet ble arrangert var i 1982, da under navnet Finnskog Vinterrally. Hele løpet ble kjørt på det som senere har vært én enkelt fartsetappe på Varaldskogen. Løpet var mer eller mindre hemmelig og ble arrangert så å si uten publikum, men i samarbeid med politiet.
I 1988 ble løpet anmeldt som internasjonalt. Rallyet ble så i 1989 en del av West Euro Cup, før FIA i 1990 ga rallyet, som første norske, EM-status. EM-statusen gjorde at de nasjonale klassene ikke lenger kunne delta. Derfor ble det opprettet et eget løp som ble kjørt rett etter at de internasjonale klassene hadde kjørt. Det ble utgitt to resultatlister, én for det internasjonale løpet og én for det nasjonale. Løpet skiftet navn til Rally Finnskog Norway i 1992.
Rallyet varte normalt i tre dager. Start og mål var i Kongsvinger, mens fartsetappene ble kjørt på veier rundt om i skogene i distriktet. For å trekke til seg publikum som ikke ville ta seg bryet med å reise til skogs, ble det de siste årene også arrangert en etappe på et næringsområde inne i Kongsvinger by. Fra 2003 ble det også lagt en etappe til Kirkenær.
Flåm

Flåm er en bygd i Aurland kommune i Sogn og Fjordane fylke. Flåm ligger innerst i Aurlandsfjorden.
Flåm har ca 400 innbyggere, og består for det meste av spredt trehusbebyggelse. Gjennom Flåmsdalen renner Flåmselvi, som stammer fra Omnsbreen nord for Hardangerjøkulen.
Forfatteren Per Sivle ble født på Flåm på en gård nær Flåm kirke. Der står minnesmerke over Sivle.

Næringsvirksomhet

Flåm mottok i 2016 240.000 cruisepassasjerer på dagsbesøk, noe som gjør stedet til en av Norges største cruisehavner. Noen av verdens største cruiseskip har vært i Flåm, så som «Queen Mary 2» og «Independence of The Seas».
I 2017 ble meldt at 1,4 millioner turister er innom Flåm i løpet av et år, 90 % av disse er utenlandske og 40 % fra Asia. I 2017 kom det over 250 000 besøkende med cruiseskip. For 2018 er det meldt om 153 anløp av cruiseskip med minst like mange passasjerer.

Infrastruktur

Flåm er særlig kjent for Flåmsbana som går mellom Flåm ved fjorden og Myrdal stasjon på Bergensbanen. Flåmsbana er kjent for sin bratte oppstigning. Den stiger fra 2 moh. Flåm stasjon til 870 moh. Myrdal stasjon på 17 kilometer. Det er en stigning på 5,1%, maksimal stigning er sør for Dalsbotn, 5,5%. Fra banen er det utsikt over Flåmsdalen. På Berekvam stasjon er det kryssingsspor der togene fra Flåm og Myrdal kan krysse hverandre. Toget tar et opphold ved Kjosfossen.

Kjente personer og demonym

Aurlending er et av demonymene.
Flåm er også fødestedet til den norske dikteren og forfatteren Per Sivle.
FK Oleksandrija

Historie

Klubben ble grunnlagt 1990, og spiller sine hjemmekamper på CSC Nika Stadium som har en kapasitet på 7 000.
Kölner Progressive

Köln Progressive (også «Gruppe progressiver Künstler») var en kunstnergruppe rundt malerne Franz Wilhelm Seiwert, Heinrich Hoerle og fotograf August Sander, og ble grunnlagt på begynnelsen av 1920-tallet. En felles tilnærming var å dokumentere folk og sosiale strukturer i sin samtid med bilder. 
I nær omkrets til disse tre var dessuten maleren Gottfried Brockmann, grafikeren Gerd Arntz, billedhuggerne Otto Freundlich og Hans Schmitz, forfatterne Ludwig Mathar, Dettmar Heinrich Sarnetzki og Otto Brües, så vel som arkitekt Hans Heinz Lüttgen og Wilhelm Riphahn. Fra 1919 til 1921 holdt de til i Junkerhaus i Simonskall som del av Experimentes Kalltalgemeinschaft. Senere knyttet glass- og bildemaleren Ludwig Egidius Ronig seg til. I 1932 grunnla han avantgarde-gruppen Gruppe 32 sammen med Seiwert, Hoerle, Räderscheidt, Franz Joseph Esser og Davringhausen - en gruppe som riktignok ble oppløst året etter.
Xibe

Xibe, eller Sibe (mongolsk: ᠰᡞᠪᡝ, kinesisk: 锡伯族, pinyin: Xíbózú), er en etnisk folkegruppe som bor i Xinjiang og Mandsjuria i Folkerepublikken Kina. Folket utgjør en av Kinas 56 offisielt anerkjente etniske grupper.
Xibefolket, som er av mongolsk opprinnelse, levde først nær elvene Nonni og Songhua i det sentrale Mandsjuria. De var en av de ni stammene som Nurhaci beseiret i slaget ved Gure i 1593. Folket utgjorde en viktig forbundsfelle for mandsjuene da de etablerte Qing-dynastiet i Kina i 1644. I samband med at Qianlong-keiseren erobret Dzungaria i 1759 grunnla han en garnison bestående av xibe i Qapqal, sør for elven Ili.
Større delen av de xibener som fortsatt bor i Qapqal taler xibespråket, som regnes som en dialekt av det ellers nesten utdødde mandsjuiske språket. De som tilhører xibefolket i Mandsjuria taler kinesiske dialekter.
Xibespråket har også sin egen xibenske skrift. Den adskiller seg bare i detaljer fra mandsjuisk skrift. De fonetiske tilpasninger ble foretatt i 1940-årene av xibe-intellektuelle som hadde studert i Japan. I Qapqal utkommer en avis på xibensk og i Qapqal og Ürümqi trykkes bøker på xibensk.
That Great View (album)

That Great View er det norske bandet Wild Waters første offisielle utgivelse. Den er den tredje i rekken av utgivelser totalt, da de to første utgivelsene Wild Water EP og Let's Talk About Life aldri hadde en distribusjon, men kun ble solgt på bandets konserter.

Produksjon

Pre-produksjonen til That Great View begynte våren 2008. Låtene «Dry Eyes» og «Back to Human» ble skrevet så tidlig som i påsken det året. Bandet bestemte seg tidlig for å bruke Christer André Cederberg, som også tok for seg Let's Talk About Life, bak spakene nok en gang. «The Mystery» ble skrevet så sent som en måned før de gikk i studio. 
Produksjon og mix fant sted i nye losjen rett utenfor Oslo og Cederbergs eget studio i Skippergata. Etter tre dager i nye losjen ble prosjektet så flyttet ned til Skippergata for mix og pålegg.

Platekontrakt

I desember 2008 rett etter at plata var ferdig innspilt, ble Wild Water oppdaget av tidligere Turboneger gitarist Rune Grønn. Bandet inngikk en distribusjons avtale med Sonet og deres egen label, WildWaterMusic, fungerte som plateselskap. Plata ble sluppet på Sonet den 16. mars 2009.
Johanna III av Navarra

Bakgrunn

Johanna ble født som datter av Henrik II av Navarra og Margrete av Navarra. Margrete var søster av Frans I av Frankrike, og Johanna vokste opp ved det franske hoffet. 
Da hun var 13 år gammel inngikk hun ekteskap med Vilhelm V av Kleve, men dette ble annullert fire år senere.

Gift med kong Henrik II av Frankrike

Etter at Henrik II ble konge giftet Johanna seg med Anton av Bourbon, som skulle bli arving til tronen om slekten Valois skulle dø ut. 
I 1555 døde Henrik II av Navarra og Johanna og hennes ektefelle ble Navarras regenter. På juledag 1560 konverterte hun og ble dermed Frankrikes mektigste hugenott. Hun innkalte til en konferanse med hugenottministrene noe som ledet til att hun erklærte kalvinismen som offisiell religion i kongedømmet. 
Hun forbød katolskr ritualer, forvisye katolske prester oh nonner, ødela katolske kirker og bestilte en offentlig oversettelse av Bibelen til baskisk og bearnesisk for allmenhetens regning. Hun gjenomførte også en omorganisering og flere økonomiske og juridiske reformer.
Johanna III av Navarra beskrives som liten, skjør, men rak: som person var hun intelligent men også strikt oh selvrettferdig, og hun skal ofte ha benyttet seg av sarkasme. I følge Agrippa d' Aubigne hadde hun «et sinne mektig nok til å styre de høyeste affærer».
Maktkampen mellom katolikker og hugenotter om det franske hoffet og hele Frankrike ledet til religionskrig. Anton av Bourbon valgte å støtte katolikkene. Etter hans død ble sønnen Henrik «første prins av blodet».
I 1567 brøt krigen ut igjen og Johanna flyktet til hugenottenes by La Rochelle. I forbindelse med fredsforhandlinger startet hun offisielle samtaler om et gifrermål mellom sønnen Henrik og franskekongens søster Margrete. Johanna døde i Paris to måneder før bryllupet.
Mae Marsh

Bakgrunn

En ofte fortalt historie om hennes bakgrunn var at hennes far var revisor ved jernbanen og døde da Mae var fire år. Hennes mor giftet seg på nytt, men hennes stefar omkom i jordskjelvet i San Francisco i 1906. Imidlertid er intet av dette riktig: Faren, S. Charles Marsh, var bartender, og han var i live i alle fall så sent som i juni 1900, da Mae Marsh var nesten seks år. Stefaren, oljefeltinspektøren William Hall, kunne ikke ha omkommet i 1906, ettersom han vat oppført i mantallet av 1910 som boende med hennes mor May født Warne, og søstrene.
Hun gikk på en klosterskole i Hollywood og skulket skolan for å se sin søster prøvefilme da hun ble oppdaget av D.W. Griffith.

Filmskuespillerinne

Hun debuterte som skuespiller i 1910 med filmene Ramona og Serious Sixteen; et gjennombrudd kom året etter med filmen Fighting Blood.
Hun ble heltinne i flere av Griffiths filmer, der hun kunne spille pikeaktig såvel som moden kvinne, og fysisk vever men likevel sterk i sjelen. I rollen som lillesøster er hun minneverdig i En nasjons fødsel i 1915, der hennes skikkelse velger å begå selvmord i stedet for å bli voldtatt. En enda større suksess kom det påfølgende år i en av den amerikanske stumfilmens mesterverker, Intolerance, der hun spilte den av sorg nedtyngede hustrun.
Marsh inngikk en lukrativ kontrakt med regissør Samuel Goldwyn som var verdt 2500 dollar per uke etter filmen Intolerance i 1916, men ingen av de filmene som hun gjorde med ham var spesielt vellykket. Etter lydfilmens inntog medvirket hun i biroller i svært mange filmer. 
Etter at hun giftet seg med en publisitetsagent for Goldwyn i 1918, sank hennes gjennomsnittelige filmproduksjon til cirka én film i året. 
Marsh har en stjerne på Hollywood Walk of Fame ligger ved 1600 Vine Street.
Sambandsetterretning

Sambandsetterretning (COMINT) er en underkategori av Signaletterretning og er etterretning produsert fra overvåking av fiendens samband mellom de forskjellige elementer, og hensikten er å få vite hvem det er som sender signaler, hvor de kommer fra, hva funksjonen til sambandet er, om det finnes tekniske særegenheter ved senderen eller mottageren, og om sendingen er kryptert.
Brit Fuglevaag

Familie

Hun giftet seg i 1964 med maleren Ryszard Warsinski (1937–1996). Deres datter Maria Fuglevaag Warsinski (1965–) er en anerkjent filmskaper. Hun giftet seg i 1980 med advokat Per Aavatsmark (1928-90).

Kunstnerisk virke

Fuglevaag debuterte på Høstutstillingen I 1965 med verket Komposisjon. Det er en abstrakt vev er utført i naturfarget ull, sammensatt av to rektangulære deler. I dette verket blandet hun kjente vevteknikker som gobelinteknikk, hakketeknikk og kelimteknikk, og skapte med dette spenninger i den tekstile overflaten. 
Fuglevaags tepper skiller seg fra norsk billedvevtradisjon på flere måter. Eksempelvis har de gjerne ikke noe motiv, ingen ornamentikk, ingen enhetlig teknikk og til tider heller ikke farger. De tekstile materialene fremheves. Hun har eksperimentert kontinuerlig med nye fibre, teknikker og farger. Siden hun debuterte på Høstutstillingen har hun hatt en lang rekke utstillinger. Fuglevaag har undervist ved Statens Håndverks- og Kunstindustriskole, vært gjesteprofessor ved  Southern Illinois University og Oregon State University, samt sittet i utsmykningskomiteen i Norsk kulturråd.
 Fuglevaag er medlem av Landsforeningen Norske Malere.

Offentlige samlinger og bygninger

Fuglevaags verker har blitt innkjøpt til flere offentlige samlinger, blant annet av Nasjonalmuseet.
Fuglevaag har utført flere bestillingsverker til utsmykning av offentlige bygg. Eksempelvis utførte hun billedveven Bjørka som i 1981 ble montert i Gardeleiren på Huseby i Oslo. Verket er i ull, silke og nylon. Det er 450 cm høyt og 150 cm bredt.